Document ID: 32015R0001

KOMMISSIONENS DELEGEREDE FORORDNING (EU) 2015/1
af 30. september 2014
om supplerende regler til Europa-Parlamentets og Rådets forordning (EF) nr. 1060/2009 for så vidt angår reguleringsmæssige tekniske standarder for de periodiske indberetninger om kreditvurderingsbureauernes vederlag med henblik på Den Europæiske Værdipapir- og Markedstilsynsmyndigheds løbende tilsyn
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 21, stk. 4a, tredje afsnit, og
ud fra følgende betragtninger:
(1)
I henhold til artikel 11, stk. 3, og afsnit E, del II, punkt 2, i bilag I til forordning (EF) nr. 1060/2009 skal et kreditvurderingsbureau årligt afgive oplysninger til ESMA om listen over vederlag fra hver kunde for individuelle kreditvurderingstjenester og accessoriske tjenester samt dets prispolitik, herunder vederlagsstrukturen og prissætningskriterier vedrørende kreditvurderinger for forskellige aktivklasser. Det er vigtigt at indføre nærmere tekniske bestemmelser om indholdet af de oplysninger, som kreditvurderingsbureauer skal indberette, og om det format, som de skal anvende for at opfylde deres forpligtelser og gøre det muligt for ESMA at udøve sine beføjelser til at foretage løbende tilsyn.
(2)
For at begrænse interessekonflikter og fremme loyal konkurrence på kreditvurderingsmarkedet bør ESMA sikre, at prispolitikker, procedurer og i sidste ende de vederlag, som kreditvurderingsbureauerne opkræver hos kunderne, ikke er diskriminerende. Forskellige vederlag for den samme type tjeneste bør være begrundet i en forskel på de faktiske omkostninger ved at levere tjenesten til forskellige kunder. Endvidere bør de vederlag, som opkræves for kreditvurderingstjenester til en given udsteder, ikke afhænge af resultaterne eller produktet af det udførte arbejde.
(3)
De oplysninger om vederlag, som registrerede kreditvurderingsbureauer skal indgive, bør gøre det muligt for ESMA at identificere kreditvurderinger, som kræver en nærmere kontrol og eventuelt yderligere tilsynsmæssige opfølgningsforanstaltninger. Der bør opkræves samme vederlag for kreditvurderinger og accessoriske tjenester med samme karakteristika, idet forskellige vederlag er berettigede, hvis der er forskel på omkostningerne. De indsamlede oplysninger bør gøre det muligt for ESMA for hvert registreret kreditvurderingsbureau at identificere sammenlignelige tjenester og det respektive vederlag for disse og derfor at finde eventuelle væsentlige afvigelser mellem de opkrævede vederlag. ESMA kan derefter foretage undersøgelser for at kontrollere, om sådanne vederlag er fastsat i overensstemmelse med lovlige prispolitikker og procedurer, og om forskellige vederlag grundet forskellige omkostninger er i overensstemmelse med principperne om loyal konkurrence og ikke skyldes interessekonflikter og ikke afhænger af resultaterne eller produktet af det udførte arbejde.
(4)
Der bør indgives oplysninger om prispolitikker og procedurer for hver kreditvurderingstype. Hver version af prispolitikkerne med deres respektive vederlagsoversigter, vederlagsprogrammer og procedurer bør med henblik på indberetning og for at skelne tydeligt mellem de enkelte prispolitikker og procedurer og de respektive ajourføringer heraf forsynes med et identifikationsnummer. Prispolitikkerne bør med henblik på alle andre formål omfatte de vederlagsstrukturer eller vederlagsoversigter samt de prissætningskriterier, som kan anvendes af den eller de personer, der forhandler om de vederlag, der skal opkræves for individuelle kreditvurderinger. Prispolitikkerne bør også omfatte frekvensprogrammer eller andre vederlagsprogrammer, som den kreditvurderede enhed eller abonnent kan drage fordel af grundet forskellige vederlag for en individuel kreditvurdering eller en række kreditvurderinger. Kreditvurderingsbureauer bør registrere alle eksempler på manglende anvendelse af prispolitikker, vederlagsoversigter, vederlagsprogrammer og procedurer og alle afvigelser fra prispolitikken som anvendt på individuelle kreditvurderinger og tydeligt identificere den berørte kreditvurdering.
(5)
Registrerede kreditvurderingsbureauer, der er del af en gruppe, bør have mulighed for enten at indberette deres kreditvurderingsdata til ESMA hver for sig eller at give ét af de andre kreditvurderingsbureauer i gruppen mandat til at indberette data på vegne af alle de medlemmer af gruppen, der er underlagt indberetningskravene.
(6)
I denne forordning bør »strukturering af en gældsudstedelse« og »gældsudstedelse« omfatte finansielle instrumenter eller andre aktiver, som er resultatet af en securitisationstransaktion eller -ordning som omhandlet i artikel 4, nr. 61), i Europa-Parlamentets og Rådets forordning (EU) nr. 575/2013 (2).
(7)
For at give registrerede kreditvurderingsbureauer mulighed for at udvikle passende systemer og procedurer i overensstemmelse med de tekniske anvisninger fra ESMA og for at sikre fyldestgørende og korrekt indberetning af data om vederlag bør registrerede kreditvurderingsbureauer foretage den første indberetning af data om individuelle vederlag ni måneder efter denne forordnings ikrafttræden. Den første indberetning bør omfatte data om vederlag fra datoen for denne forordnings ikrafttræden. En sådan forpligtelse bør ikke udlægges som en fritagelse fra registrerede kreditvurderingsbureauers forpligtelse til periodisk indgivelse af oplysninger om vederlag, jf. artikel 11, stk. 3, i forordning (EU) nr. 1060/2009, i overgangsperioden.
(8)
Prispolitikker og procedurer bør indberettes løbende, således at væsentlige ændringer indberettes hurtigst muligt efter deres vedtagelse og senest 30 dage efter gennemførelsen heraf. De oplysninger, der skal indberettes, bør samles i et standardformat for at give ESMA mulighed for at modtage og behandle indberetningerne automatisk i sine interne systemer. Det kan som følge af tekniske vanskeligheder og den teknologiske udvikling blive nødvendigt for ESMA ved hjælp af specifikke meddelelser eller retningslinjer at ajourføre en række tekniske anvisninger vedrørende overførslen eller formatet af de filer, som registrerede kreditvurderingsbureauer skal indsende.
(9)
Hvis et kreditvurderingsbureau ikke opfylder kravene om indberetning, bør ESMA være bemyndiget til at anmode om oplysninger ved hjælp af en afgørelse i henhold til artikel 23b, stk. 3, i forordning (EF) nr. 1060/2009, eller til at træffe andre undersøgelsesforanstaltninger.
(10)
Denne forordning er baseret på det udkast til reguleringsmæssige tekniske standarder, som ESMA har forelagt Kommissionen i overensstemmelse med artikel 10 i Europa-Parlamentets og Rådets forordning (EU) nr. 1095/2010 (3).
(11)
ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt indhentet en udtalelse fra interessentgruppen for værdipapirer og markeder, der er nedsat i henhold artikel 37 i forordning (EU) nr. 1095/2010 -
VEDTAGET DENNE FORORDNING:
Artikel 1
Generelle principper
1. Registrerede kreditvurderingsbureauer indberetter følgende typer oplysninger til ESMA:
a)
prispolitikker og procedurer, jf. artikel 2
b)
data om vederlag for kreditvurderingsaktiviteter efter den model, hvor udstederen betaler, jf. artikel 3, stk. 1
c)
data om vederlag for kreditvurderingsaktiviteter efter den model, hvor abonnenten eller investoren betaler, jf. artikel 3, stk. 2.
2. Registrerede kreditvurderingsbureauer sikrer, at de til ESMA indberettede data er nøjagtige og fyldestgørende.
3. I grupper, som består af kreditvurderingsbureauer, kan medlemmerne give ét af de andre medlemmer af gruppen mandat til på deres vegne at foretage de indberetninger, der kræves i henhold til denne forordning. Hvert kreditvurderingsbureau, på hvis vegne der foretages sådanne indberetninger, identificeres i de data, der indsendes til ESMA.
Artikel 2
Prispolitikker og procedurer
1. Registrerede kreditvurderingsbureauer sender oplysninger til ESMA om deres prispolitikker, vederlagsstruktur eller vederlagsoversigter og prissætningskriterier for de enheder eller finansielle instrumenter, som de udsteder kreditvurderinger om, og hvis det er relevant, prispolitikker for accessoriske tjenester.
2. Registrerede kreditvurderingsbureauer sikrer, at prispolitikkerne for hver af de tilbudte kreditvurderingstyper indeholder eller ledsages af følgende oplysninger:
a)
navnene på de personer, som er ansvarlige for at godkende og ajourføre prispolitikker, vederlagsoversigter og/eller vederlagsprogrammer, herunder dem, som er ansvarlige for at fastsætte vederlag, den interne identifikator samt den funktion og interne afdeling, som personerne tilhører
b)
interne retningslinjer for anvendelse af prissætningskriterierne i prispolitikkerne, vederlagsoversigterne og/eller vederlagsprogrammerne vedrørende fastsættelse af individuelle vederlag
c)
en detaljeret beskrivelse af vederlagsspredningen eller vederlagsoversigten og de kriterier, der finder anvendelse på de forskellige typer vederlag, herunder dem, der er omhandlet i vederlagsoversigterne
d)
en detaljeret beskrivelse af vederlagsprogrammer, herunder programmer baseret på relationer, programmer baseret på brugsfrekvens, loyalitetsprogrammer eller andre programmer, herunder anvendelseskriterierne og vederlagsspredningen, som individuelle kreditvurderinger eller en række kreditvurderinger kan drage fordel af i forhold til vederlaget
e)
i givet fald de prissætningsprincipper og regler, der skal anvendes, hvis der er en forbindelse eller tilknytning mellem vederlagene for kreditvurderingstjenester og accessoriske tjenester eller eventuelle andre tjenester, der ydes kunden som defineret i afsnit E, del II, punkt 2, andet afsnit, i bilag I til forordning (EF) nr. 1060/2009 (»kunde«) af kreditvurderingsbureauet og/eller enheder, som hører til kreditvurderingsbureauets gruppe som defineret i artikel 1 og 2 i Rådets direktiv 83/349/EØF (4) samt enheder knyttet til kreditvurderingsbureauet eller andre selskaber i kreditvurderingsbureauets gruppe i kraft af en forbindelse som defineret i artikel 12, stk. 1, i direktiv 83/349/EØF
f)
prispolitikkens, vederlagsoversigtens eller vederlagsprogrammets geografiske anvendelsesområde i forhold til det sted, hvor kunderne og det eller de kreditvurderingsbureauer, der anvender prispolitikken, vederlagsoversigten eller vederlagsprogrammet, er beliggende
g)
navnene på de personer, som er bemyndigede til at fastsætte vederlag og andre gebyrer i henhold til de respektive prispolitikker, vederlagsoversigter eller vederlagsprogrammer, herunder dem, som er ansvarlige for at fastsætte vederlag, den interne identifikator, den funktion og interne afdeling, som personerne tilhører
3. Registrerede kreditvurderingsbureauer sikrer, at prissætningsprocedurerne indeholder eller ledsages af følgende oplysninger:
a)
navnene på de personer, som er ansvarlige for at godkende og ajourføre procedurerne til gennemførelse af prispolitikkerne, herunder dem, som er ansvarlige for at fastsætte vederlag, den interne identifikator, den funktion og interne afdeling, som personerne tilhører
b)
en detaljeret beskrivelse af de gældende procedurer og kontroller, som skal sikre og anvendes til at overvåge, at prispolitikerne overholdes nøje
c)
en detaljeret beskrivelse af de gældende procedurer for reduktion af vederlag eller anden afvigelse fra vederlagsoversigten eller vederlagsprogrammet
d)
navnene på de personer, som er direkte ansvarlige for at overvåge prispolitikkernes anvendelse på individuelle vederlag, herunder den interne identifikator, den funktion og interne afdeling, som personerne tilhører
e)
navnene på de personer, som er direkte ansvarlige for at sikre, at individuelle vederlag er i overensstemmelse med prispolitikkerne, herunder den interne identifikator, den funktion og interne afdeling, som personerne tilhører
f)
en detaljeret beskrivelse af de foranstaltninger, der skal træffes i tilfælde af manglende overholdelse af prispolitikker, vederlagsoversigter, vederlagsprogrammer og procedurer
g)
en detaljeret beskrivelse af proceduren for indberetning til ESMA af væsentlig manglende overholdelse af prispolitikker eller procedurer, som kan føre til overtrædelse af bestemmelsen i afsnit B, punkt 3c, i bilag I til forordning (EF) nr. 1060/2009.
Artikel 3
Liste over vederlag fra hver kunde
1. Registrerede kreditvurderingsbureauer, som leverer kreditvurderinger efter den model, hvor udstederen betaler, afgiver oplysninger til ESMA om vederlag fra hver kunde for individuelle kreditvurderinger og accessoriske tjenester, pr. juridisk enhed og samlet pr. virksomhedsgruppe.
2. Registrerede kreditvurderingsbureauer, som leverer kreditvurderinger efter den model, hvor abonnenten eller investoren betaler, afgiver oplysninger til ESMA om det samlede vederlag for sådanne tjenester samt for de leverede accessoriske tjenester, pr. kunde.
3. Registrerede kreditvurderingsbureauer optegner alle afvigelser fra prispolitikker eller prissætningsprocedurer eller manglende anvendelse af prispolitikker, vederlagsoversigter eller vederlagsprogrammer eller prissætningsprocedurer i forbindelse med en kreditvurdering og angiver tydeligt de vigtigste begrundelser for denne afgivelse og den berørte individuelle kreditvurdering i det format, som fremgår af tabel 1 i bilag II. Denne optegnelse stilles omgående til rådighed for ESMA efter anmodning.
Artikel 4
Kreditvurderingstyper
Registrerede kreditvurderingsbureauer klassificerer de kreditvurderinger, der skal indberettes, i overensstemmelse med de typer, der er defineret i artikel 3 i Kommissionens delegerede forordning (EU) 2015/2 (5).
Artikel 5
Data, som skal indberettes
1. Registrerede kreditvurderingsbureauer giver ESMA de oplysninger, der er omhandlet i artikel 2, stk. 2 og 3, og de data, der er omhandlet i tabel 1 til 4 i bilag I, samt oplysningerne om prispolitikker, vederlagsoversigter, vederlagsprogrammer og procedurer i særskilte filer.
2. Registrerede kreditvurderingsbureauer giver ESMA de data, der er omhandlet i tabel 1 og 2 i bilag II, om vederlag for hver individuel kreditvurdering, der er udstedt, og om vederlagene for kreditvurderinger og accessoriske tjenester, pr. kunde, jf. artikel 3, stk. 1.
3. Registrerede kreditvurderingsbureauer, som har leveret kreditvurderinger efter den model, hvor abonnenten eller investoren betaler, giver ESMA de data, der er omhandlet i tabel 1 i bilag III, for hver kunde, som har fået leveret kreditvurderingstjenester, jf. artikel 3, stk. 2.
4. De data, der er omhandlet i tabel 1 til 4 i bilag I, tabel 1 og 2 i bilag II og tabel 1 i bilag III, indgives til ESMA i særskilte filer.
Artikel 6
Første indberetning
1. Registrerede kreditvurderingsbureauer indgiver data til ESMA ved at udfylde tabel 1 til 4 i bilag I og særskilte filer om de prispolitikker, vederlagsoversigter, vederlagsprogrammer og procedurer, som de anvender i forbindelse med de enkelte kreditvurderingstyper, som indgår i deres aktiviteter, jf. artikel 5, stk. 1, senest 30 dage efter datoen for denne forordnings ikrafttrædelse.
2. Den første indberetning af vederlag, jf. artikel 5, stk. 2 og 3, til ESMA foretages ni måneder efter denne forordnings ikrafttræden og omfatter de data, der er indsamlet fra datoen for denne forordnings ikrafttræden og indtil den 30. juni 2015.
3. Den anden indberetning af vederlag, jf. artikel 5, stk. 2 og 3, til ESMA foretages senest den 31. marts 2016 og omfatter de data, der er indsamlet fra den 1. juli 2015 indtil den 31. december 2015.
Artikel 7
Løbende indberetning
1. De oplysninger, der skal indgives i overensstemmelse med artikel 5, indgives på årsbasis senest den 31. marts og omfatter data og prispolitikker, vederlagsoversigter, vederlagsprogrammer og procedurer, som vedrører det foregående kalenderår, jf. dog kravene om første indberetning i artikel 6.
2. Uanset stk. 1 indberettes væsentlige ændringer af prispolitikker, vederlagsoversigter, vederlagsprogrammer og procedurer til ESMA løbende og hurtigst muligt efter deres vedtagelse og senest 30 dage efter gennemførelsen.
3. Registrerede kreditvurderingsbureauer giver straks ESMA meddelelse om særlige omstændigheder, der midlertidigt kan forhindre eller forsinke indberetning i henhold til denne forordning.
Artikel 8
Indberetningsprocedurer
1. Registrerede kreditvurderingsbureauer indsender datafiler i overensstemmelse med de tekniske anvisninger fra ESMA og ved brug af ESMA's indberetningssystem.
2. Registrerede kreditvurderingsbureauer opbevarer de datafiler, der sendes til og modtages af ESMA i henhold til artikel 5, samt de optegnelser over afvigelser, der er omhandlet i artikel 3, stk. 3, i elektronisk form i mindst fem år. Disse filer stilles til rådighed for ESMA efter anmodning.
3. Konstaterer registrerede kreditvurderingsbureauer, at indberettede data er behæftet med faktuelle fejl, underretter de hurtigst muligt ESMA herom og korrigerer de relevante data i overensstemmelse med de tekniske anvisninger fra ESMA.
Artikel 9
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. september 2014.

Labels: 2
4
10
7
9
12